
EDNOM je živio neki ga- 3 

zđa u dalekom selu iza de¬ 
vet gora i imao devetero 
djece. Sve sami momci od 
oka. Divota ih je bilo po¬ 
gledati, kad bi ranom zo¬ 
rom krenuli na posao! I 
oranje i sjetva i žetva — 
sve je išlo kod njih jedno¬ 
stavno i lako i brzo. 

A kako i ne bi kod tolikih ruku! 

No nisu sve te ruke radile... Nisu radile one 
dvije najmlađe i najdulje ruke najmlađeg i naj¬ 
duljeg sina — Martina. 

Braća se poredala u dvorištu, svaki s kosom na 
ramenu, pozdravljaju oca i odlaze, a Martin sjedi 
u zapećku i puši iz velike svoje lule... Braća na 
livadi zamahuju, sunce sa podneva gleda, kako 
pada otkos za otkosom, a Martin i dalje u zapećku 
puši... U dvorištu zadrndala kola krcata zelene 
trave, braća se umorna vraćaju k ognjištu, a ta¬ 
mo u zapećku sjedi i puši njihov najmlađi brat 
Martin. 

Nije to, da Martin nije mogao. Nego naprosto 
nije htio! Ta bio je najviši od svoje braće! Sve ih 
je za čitav lakat nadilazio. Zato ga i prozvaše Dugi 
Martin. A imao je i ruke jake i velike; jao onome, 
koga on njima dohvati! No on nije dohvatao nji¬ 
ma nikoga: povazdan je čučao u zapećku, ljevi- 









^ com podržavao bradu, a desnicom dugu lulu. Dim 

se vijao oko njegove glave, a on se nije micao. 
Tek bi mu se oči katkad podigle, skrenule lijevo 
i desno, pa opet nehajno spustile na žeravku u luli. 

Niko mu se nije usudio ni bijele ni crne kazati. 
Tek stari otac. On ga je za mlađih godina znao 
i batinom tući zbog njegove lijenosti i nehaja; 
no i to je više njega umorilo i prije njemu do¬ 
sadilo nego Dugom Martinu. A kad je vidio, da 
drugačije ne ide, pustio ga, neka sjedi u za¬ 
pećku i neka puši iz duge svoje lule. 

I Bog sam zna, dokle bi tu u zapećku Dugi 
Martin sjedio i pušio, da to nije bilo krivo nje¬ 
govoj braći. Stali se oni buniti i govoriti ocu: 
»Zašto da mi mučimo živote, 
zašto da mi krvcu prolijevamo, 
zašto da mi zdravlje prosipamo, 
a naš Martin da planduje mirno?« 

Otac ih je mirio, no uzalud... Zato otac je¬ 
dnoga dana pristupi Dugom Martinu, pa mu reče: 
»Ah, moj sine, tugo moja tužna! 

Kako li ću i šta li ću s tobom? 

Do tri metra Bog ti tijelo dao, 
a pamet ti cijelu oduzeo ... 

Ja te više hraniti ne mogu! 

Evo tebi stotinu talira 
pa otiđi po bijelome svijetu 
i sam, sine, svoju sreću traži!« 




Dugi Martin sjedi u zapećku i puši 

Dugi Martin nije na to rekao ni riječi. Izvukao 
je kamiš iz ustiju, otresao o opanak pepeo iz 
lule, bacio torbu punu hljeba preko ramena pa 
produljio svoje duge krakove. 

Išao je Dugi Martin, išao, išao. Gledao je ravno 
preda se, a dim se iz njegove lule prebacivao 
preko njegovih ramena i gubio se za njim u 
oblačastim vrtlozima. Neki su ga seljaci sretali, 
stisli se uz ivicu i tihano mu nazvali »dobar dan«, 
no Dugi Martin nije im odgovarao. Sigurno ih 
nije ni čuo ni vidio. Bio je zaokupljen nekim mi¬ 
slima: valjda o svojoj rođenoj kući, o svojoj 
braći i ocu i o majci, koja roni suze ... 

Išao je, išao, išao... i sam Bog znade, dokle 
bi sve tako išao, da se odjednom nije našao na 
nekom raskršću. Do tog raskršća još nikad u 
svom životu nije Dugi Martin dospio. 

Kuda li će, na koju li stranu?... Da ide lijevo? 
A zašto? ... Da ide desno? A zašto? ... Ravno! 
Samo ravno! Prekrstio se Dugi Martin, ko da tek 
sada kreće na put, a već je dobar dio dana pje- 
šačio. Prekrstio se i pošao sredinom, ravno na¬ 
prijed. 

I opet je dugo pješačio. Već je i sunce bilo 
preplovilo polovicu svoga nebeskog puta i va¬ 
ljalo se niz beskrajne plave prostore. Martin je 
ogladnio, pa sjeo pod granatu lipu da se nahrani. 

Nahranio se iz torbe, napio se iz potoka, pa se 
protegnuo na zelenu travu, da malko otpočine. 




Zaklopio je oči i činilo mu se, da je tako tek 
časak ostao. No kad ga netko povukao za opanak 
i kad je oči otvorio, uvidio je, da već sunce za¬ 
lazi i da ga je san grdno prevario. 

No tko ga je to vukao za opanak? Ili je možda 
i to tek sanjao?... Podigne glavu — i jest: do 
njegovih nogu sjedi neka žena, sva u crnini, a 
uz nju ljepušasti dječak. Ono ga je sigurno taj 
dječak vukao za opanak, jer se eno i sada igrao 
okolo opute. 

»Šta tu radiš, nevaljalo čedo?« zapita Dugi 
Martin. Dječak se prestraši i stisne uz ženu u 
crnini, a ona namjesto njega odgovori: 

»U toj šumi ima 
proždrljivih miša 
kao divljih gljiva 
iza dugih kiša. 

Miši bi ti torbu 
progrizli u šali 
i opanke tvoje 
u snu bi ukrali. 

A možda bi miši 
iz zelene trave 
pojeli i uši 
sa dične ti glave. 

Ja sam evo ovdje 
pokraj tebe sjela 
i nad tvojim sankom 
sa sinčićem bdjela ...« 

Dugi se Martin tome začudio. Zahvalio je toj 
ženi u crnini, a zatim se upustio s njom u raz¬ 
govore. Ispričao joj je svoj život od rođenja, 
pa sve do današnjeg dana, kad je morao krenuti 
u svijet da sam zarađuje svoj kruh. 

Žena u crnini obeća mu, da će ga povesti do 
svoga sela, koje se nalazi tamo za prvim brije¬ 
gom. Pričala mu je, kako je ostala udovica i kako 
nema na svijetu nikoga do nejakog sina, pa ga je 
zamolila, ne bi li možda on htio da kod nje radi, 
da joj pomaže ... Ona će mu već platiti, što bude 
mogla; no ako ništa, a ono će mu uvijek za trud 
biti dobar ručak i dobra večera. 

Dugi Martin odmah pristade. 

Kad je stigao s udovicom u selo, već je bila 
mrkla noć. Ona ga povede u neku sobicu, u kojoj 
je Dugi Martin imao stanovati. 

Kako je bio umoran od daleka puta, požurio 
se u krevet. No kad je legao, noge su mu doprle 
čitav metar preko kreveta. Mučio se i mučio, 
smiještao se i smiještao, ali se nikako nije mo¬ 
gao smjestiti u tom krevetu. Ako uvuče noge na 
krevet, mora da glavu i pleća baci preko kre¬ 
veta; ako metne glavu na krevet, pobjegoše 

noge prijeko! Skupio se jadnik nekako u klupko: 
koljena mu se našla pokraj brade. No nije cijelu 
noć ni oka stisnuo. 

Čuo je i prve i druge i treće pijetle i zakleo se, 
da ne će tako dugo izdržati. A kad je zora sva¬ 
nula, eto ti udovice sa šalicom mlijeka, kao da 
je nosi djetetu. On je bio kod kuće navikao da 
pije mlijeko iz velikog čabra i da u nj nadrobi tri 
velika hljeba. 

I opet je zamahnuo glavom: valjda se i opet 
nešto zakleo. No to udovica nije čula, nego mu 
je prijaznim glasom rekla: 

»Ti si jošte umoran 
od daleka puta, 
tvoja miso nemirna 
kojekuda luta. 

Zato ostaj kod kuće 
kraj topla komina 
i čuvaj mi pažljivo 
nestašnoga sina. 

A ja idem u polje 
sa svoja dva osla; 
u polju me dalekom 
čeka mnogo posla. 

Za ručak ću kupiti 
i hljeba i vina, 
a ti ostaj kod kuće 
i čuvaj mi sina...« 

Dugi Martin nije znao, šta bi od neprilike. Udo¬ 
vica je međutim mislila, da je on sporazuman 
s njome, pa je bezbrižna pošla u polje. 

»Kuku, lele, šta si dočekao!« 

Dugi Martin ostade sam s njezinim sinčićem, 
koji je počeo plakati, netom mu je majka otišla 
od kuće. Dugi Martin nije znao, kako da ga umiri. 
Uzeo ga na ruke, nosio po sobama i po dvorištu, 
zatvarao mu rukom usta... Uzalud! Sjetio se 
napokon, da ga je taj dečko jučer potezao za 
opanak. Brzo ga izuje i pruži djetetu. A dijete 
s njim u usta. Preplašio se Dugi Martin, da ne 
ostane bez opanka, no brzo se smirio, jer je 
dijete imalo tek nekoliko zubi. 

U takvu poslu i zabavi zateče ga udovica. Bila 
je zadovoljna pa ga je pozvala na ručak. Dugi se 
Martin razveselio, jer je vrlo rado prilazio stolu. 
No za stolom je ovoga puta ostao gladan: sve, 
što je dobio za ručak, progutao je u cigla tri 
zalogaja! 

»Jok, ovako ne ide!« pomisli Dugi Martin. 

Tu je svoju misao i dalje razvijao i već stva¬ 
rao odluku, ali mu je udovica prekine tisnuvši 
mu u ruke sinčića, jer se ponovno morala žuriti 
na posao. 






1 zuj e op a nak i pruzi ga djetetu .. 

Sinčić se i opet rasplakao. Niz obraze su mu le¬ 
tjele suze velike kao grašak. Čuo si ga po čitavu 
komšiluku ... Dugi Martin bio je s njim na čudu. 
Nosio ga po sobama, nosio ga po dvorištu, za¬ 
tvarao mu rukom usta, no uzalud... Svukao 
svoj opanak i pružio ga djetetu ... Uzalud ... 
Svukao drugi opanak pa i njega pružio djetetu, 
no dijete se ne obazire na to i svejedno plače i 
plače i plače. 

Dugi Martin da poludi. A kad mu je bilo svega 
toga dosta, navukao opanke, prebacio torbu 
preko leđa, strpao dijete u zipku, pa bjež, što 
su ga noge nosile. 

Trčao je kao nikad u životu ... Kao da ga raz¬ 
bojnici progone ili kao da je nešto ukrao. I kad 
je već bio daleko od sela, kao da mu je odlanulo. 
Očistio rukavom znoj sa čela, zapalio lulu i mir¬ 
nim korakom proslijedio put. 

REVALIO je mnogo brda 
i doline, prošao mnogo se¬ 
la i gradova, ali nigdje 
nije našao sreće, 'koju je 
tražio. Nekad bi tek zara¬ 
dio, da može napuniti tor¬ 
bu hljebom, a nekad mu 
je i torba bila mršava i 
prazna kao i njegov želu¬ 
dac. Ali i kad je bio u 
najtežim časovima, nije dirao u ono sto talira, 
kojima ga je otac otpremio u svijet. 

»Doći će i teži dani,« mislio je Dugi Martin, 
ušio ih u platnenu kesu i objesio o vrat kao dragi 
lanac. 

Putujući tako slučaj ga namjeri na neki put, 
kojemu su se s jedne i s druge strane uzdizale 
visoke kamene hridine, čitava kamena brda. Dugi 
Martin nije nikada u životu vidio tako grdne 
gromade kamenja, stoga je skretao okom i 
desno i lijevo. 

»Ho! Šta je to?« usklikne Dugi Martin i za¬ 
ustavi se. Na jednoj od tih grdnih kamenih gro- 
mada opazio je neko biće. Rekao bi — čovjek. 
No i glava i lice i ruke i čitavo tijelo bilo mu je 
obraslo crnom dlakom — kao u medvjeda. 

Dugi je Martin gledao tog neobičnog čovjeka, 
no dlakavi čovjek nije ni glavom krenuo — tako 

je bio zaduben u svoj posao. A i posao je njegov 
bio čudan! Stajao je na hridini i rukama lomio 
kamenje ipa ga bacao na put, a devetero kola 
vuklo je kamenje, koje je on sam svojim rukama 
otkidao. 

Dugi se Martin zadivio njegovoj jakosti i 
marljivosti. Pristupi mu i reče: 

»Valaj, pobro, ti si dobra sila. 

Ti mi vrijediš za deset momaka!« 

Dlakavi se čovjek uspravi i započne s njime 
razgovor. U razgovoru ga Dugi Martin zapita, 
koliku plaću ima za taj silni trud i posao. Dlakavi 
mu čovjek odgovori: 

»Ja ti radim od jutra do mraka, 
a jedva se i prehranit mogu. 

Sirotinjsku plaćaju mi plaću: 
koru kruha i glavicu luka.« 

Kad je to čuo Dugi Martin, razrogačio je oči 
i zinuo. Kad je došao k sebi, ispriča dlakavom 
čovjeku, što se dosad s njime zbivalo, pa mu 
predloži: 

»Poslušaj me, tužni pobratime! 

Bijeda muči i mene i tebe. 

Ostavi se te rabote teške, 
pođi sa mnom put daleka svijeta, 
zajednički tražit ćemo sreću.« 

Dlakavi čovjek, koji je rukama lomio kame¬ 
nje, prihvati ponudu Dugog Martina, ostavi svoj 
posao i krene s njime na put. 



Stajao je na hridini i rukama lomio kamenje 

Dugo su putovali, ali nigdje nisu našli prikla¬ 
dnog posla ni mnogo zadovoljstva. 

Tumarajući tako namjere se njih dvojica na 
neku veliku šumu. Dlakavi čovjek, koji je pećine 
rukama lomio, predloži, da se negdje u hlado¬ 
vini odmore. Dugi Martin pristane. Dok su tak' - 
po šumi tražili debelu hladovinu za počinak, 
opaze nekog čovjeka, koji je golim rukama 
ispravljao kriva debla u šumi. Obojica se vrlo 
začudiše toj raboti, stoga Dugi Martin zapita: 
»Oj, bora ti, delijo neznana! 

Što to radiš, ako Boga znadeš?« 

Čovjek, koji je ispravljao kriva debla, prekine 
svoj posao i odgovori: 

»Pogledajte šumu ovu gustu! 

Nju vam drži bogati gavane 
i voli je kao čedo drago. 

No odjednom na um mu je palo, 
da ispravlja zakrivljena debla, 
pa da bude cijela šuma ravna. 

1 mene je u taj poso teški 
i mene je evo upregnuo!« 

Dlakavi čovjek i Dugi Martin zgledaše se, pa 
ga zapitaše za nadnicu. On im odgovori: 

»Ja vam radim od jutra do mraka, 
a jedva se i prehranit mogu. 

Sirotinjsku plaćaju mi plaću: 
koru kruha i glavicu luka!« 


Dlakavi čovjek i Dugi Martin i opet se zgle? /7 
daše. Ispričaše zatim čovjeku, koji je kriva debla 
ispravljao, sve, što se dosad i jednome i dru? 
gome dogodilo. Dugi je Martin vjerovao, da bi 
i taj čovjek dobro došao u njihovo društvo, pa 
mu reče: 

»Poslušaj nas, tužni pobratime! 

Ostavi se te rabote teške! 

Pođi s nama put daleka svijeta: 

zajednički tražit ćemo sreću!« 

Čovjek, koji je ispravljao kriva stabla, pri¬ 
hvati njihovu ponudu, napusti svoj posao i krene 
■skupa s njima na put. Na putu se vrlo sprijate- 
ljiše pa i pobratimiše ... 

Dugo su ta tri pobratima lutala po bijelome 
svijetu i nigdje ne nađoše poštene zarade. Je¬ 
dnom je dlakavi čovjek zaslužio lijepe novce, 
što je samim rukama srušio neku stijenu, koja se 
dizala tik pred glavnim ulazom nekog plemićkog 
dvorca. Drugom prilikom je opet drugi njihov po¬ 
bratim, koji je mogao svijati debla, zaslužio lije¬ 
pe novce, kad je iščupao iz šume tri najveće lipe 
sa čitavim korijenjem i presadio ih u baštu ne¬ 
koga gavana, da mu čine debelu hladovinu. Je¬ 
dnom su opet dobili na dar čitavo stado ovaca ... 

No sve su to oni potrošili i pojeli. Zato su morali 
još uvijek neprestano lutati svijetom tražeći bolju 
zaradu i — sreću. 

TIGOŠE jednoga dana ta 
tri pobratima u neki pu¬ 
sti kraj bez sela i naselja. 
Nadaleko nikoga nisu ni 
čuli ni vidjeli. Tek se u 
beskraj pružala bukova 
šuma. Na ugodnoj čistini 
namjeriše se na neku ja¬ 
mu, kojoj nisu mogli vi¬ 
djeti dna. Iz nje je izla¬ 
zio čas hladni čas vrući zadah. I upravo kod te 
jame na čistini nakaniše tri druga da se utabore. 

Kako su bili i gladni i žedni, a kako nisu imali 
ni hrane ni pića, odlučiše da pođu u lov za ka¬ 
kvom divljači i u potragu za kakvim izvorom. 

Za kratko vrijeme nađoše izvor i uloviše veli¬ 
kog srndaća. Donesoše ga do čistine i odrediše, 
da će toga dana prirediti ručak onaj dlakavi čo¬ 
vjek, koji je mogao rukama lomiti kamenje. 
Ostala dvojica pođoše da i dalje love po buko¬ 
voj šumi. 

Dlakavi čovjek naloži vatru i zgotovi ručak. 
Kad uto sukne iz one jame oblak dima i iziđe iz 
nje sitan čovuljak, visok jedva jedan pedalj. 
Brada mu je bila vrlo dugačka i dosezala mu je 
sve do ispod koljena. Taj čovuljak pristupi 
k čovjeku, koji je mogao kamenje drobiti, dobro 
ga izmlati i sveže uz jednu bukvu. Zatim uzme 
pripravljeni ručak i do posljednjeg zalogaja iz- 

jede — pa se onda s oblakom dima izgubi u onoj 
jami... 

Kad su se druga dva pobratima vratili iz lova, 
vrlo se začudiše. Drug im je bio privezan uz 
bukvu, a ručka nema! 

No dlakavi im čovjek ispripovjedi čitavu zgo¬ 
du s pedalj dugim čovuljkom, koji ga je ispre¬ 
bijao, privezao uz bukvu i pojeo sav ručak. 

Sutradan odrediše, da će prirediti ručak onaj 
pobratim, koji je mogao stabla svijati i kriva 
debla ispravljati. Dugi Martin i dlakavi čovjek 
pođoše u lov. 

Čovjek, koji je stabla svijao, naložio je vatru 
i počeo da priređuje ručak. Kad je bio gotov, 
opazi, kako je iz one jame suknuo oblak dima, 
a iz njega iziđe onaj čovuljak jedva pedalj du¬ 
gačak. Htio je da se pripremi na borbu, no čovu¬ 
ljak ga je već bio ščepao za šiju i nemilo ga 
lupao. Kad je već bio iznemogao, priveže ga čo¬ 
vuljak uz bukvu pa mirno pojede sav ručak. A 
onda se izgubi s oblakom dima u onoj jami. 

Drugovi na povratku i njega nađoše svezana 
i ostadoše bez ručka. Silno su se srdili na tog 
prokletog čovuljka s dugom bradom i nisu se 
mogli dosjetiti, kako da s njim dođu na kraj. 

Trećega dana odrediše, da Dugi Martin pri¬ 
redi ručak. Ostala dvojica krenuše u lov. 

Dugi Martin priredi ručak. Zatim stade po¬ 
mnjivo iščekivati pedalj dugog čovuljka. 

Nije ga dugo čekao. Iz jame sukne oblak dima. 

»Tu je!« pomisli Dugi Martin i spremi se na 
navalu. Tek što se oblak raspršao i iz njega pro¬ 
virio pedalj dugi čovuljak, skoči Dugi Martin 
— i pograbi ga za bradu. Čovuljak zajauče bolno, 
da je čitava šuma odjeknula. Uhvatio se s Du¬ 
gim Martinom u koštac. Valjali su se po čistini 
kao klupko konca. Čovuljak je lupao po Dugom 
Martinu, čak mu je otrgao s vrata onu kesu sa 
stotinu talira, ali Dugi Martin kanda za sve to 
ne mari. Samo čvrsto drži i vuče čovuljkovu dugu 
bradu. 

Dovukoše se tako nekako do jedne bukve, ko¬ 
joj je iz zemlje virila debela žila. Dugi Martin u 
tren oka rastavi bradu pedalj dugog čovuljka u 
dva pramena i sveže je čvrsto uz tu žilu. 

»Tako, čoče, tako sada čekaj, 
dok ne dođu moji pobratimi. 

A kad moji pobratimi dođu, 
na ražanj ću tebe nataknuti 
i na toploj vatri ogrijati...« 

Dugi Martin još pravo nije bio ni dorekao, — 
čovuljak se naglo trgne, bukva zacvili i sa svim 
se žilama iščupa iz zemlje. Trgne se i Dugi Mar¬ 
tin, pa skokom prema čovuljku i bukvi..., no 
prekasno! Čovuljak je sa čitavom bukvom i sa 
stotinu Martinovih talira nestao u dubokoj jami 
s oblakom gustog dima. 

OVULJAK je uvijek bio 
na pameti i onoj dvojici 
drugova, koji su bili u lo¬ 
vu ... Razgovarali su me¬ 
đu sobom, kako ih Dugi 
Martin sigurno očekuje 
privezan o bukvu. No kad 
su stigli do čistine, vrlo 
su se začudili: Dugi Mar¬ 
tin sjedio je pokraj vatre 
i odbijao mirno dimove iz svoga čibuka. Pokraj 
njega pušila se masna pečenka još netaknuta. 

Drugovi ga zapitaše, da li je i k njemu dolazio 
pedalj dugi čovuljak. A on im ispriča čitavu 
zgodu i pokaže im mjesto, sa kojega je nestalo 
granate bukve. 

Iznese zatim pred njih masnu pečenku, da se 
dobro nahrane. Sva su trojica jela kao gladni 
vuci. Ta odavna se nisu ljudski nasitili! 

Kad su bili s ručkom gotovi, Dugi Martin reče 
svojim drugovima, da on nikako ne može opro¬ 
stiti pedalj dugu čovjeku njegov bezobrazluk, a 
pogotovu ne onih stotinu talira, koje mu je otac 
poklonio, kad ga je otpremio u svijet. 

»Ja ga moram, ja ga moram naći 
i zakrenut bradatom mu glavom!« 
govorio je Dugi Martin i grozio se pesnicom. 
Drugovi su bili s time sporazumni, jer je i njima 











23 


taj bradati čovuljak izbrojio sva rebra i nanio im 
grdnu sramotu privezavši ih o bukvu. No nisu se 
na nijedan način mogli dosjetiti, kako bi mu 
se osvetili. 

Dugi Martin prvi se dosjeti i reče drugovima: 
»Uzet ćemo dugačke konope 
i po njima spustit se u jamu!« 

Rečeno — učinjeno. Nađoše dugačke konope, 
privezaše jedan za drugi i pođoše do jame. 

Dugi Martin predloži, neka u jamu spuste naj¬ 
prije njega. Kad on već bude na dnu, neka se po 
konopu spusti njegov dlakavi drug, koji je ru¬ 
kama mogao lomiti kamenje. A onaj treći, koji 
je svijao stabla i ispravljao kriva debla, neka 
ostane gore, da ih kasnije može izvući. 

Tako je i bilo. Drugovi svezaše Dugoga Mar- 
tina konopom okolo pasa i spustiše ga u jamu. 
Konop im je jedva dotekao, — tako je jama bila 
duboka. 

Tek što je Dugi Martin stupio na dno, ugleda 
neku grdnu crnu ptičurinu sa svijetlim očima. U 
prvi mah nije mu to godilo, ali se brzo snađe i 
odlučno pristupi k ptičurini... Ptica ga opazi i 
na njegovo veliko iznenađenje prozbori čovje¬ 
čjim glasmo: 

»Zašto ti je omrznuo 
žarkog sunca žar? 

Zašto slaziš amo dolje? 

Zašto slaziš! Kvar, kvar, kvar...« 


24 Dugi Martin odgovori crnoj ptičurini: 

»Pedalj dugog čovječuljka tražim: 

Reci, kako mogu k njemu doći!« 

Ptičurina zaklopota krilima i opet grakne: 

»Kvar, kvar, kvar... 

Kako vidiš, dragi pobro, 
ja sam vrlo, vrlo star. 

Ali nitko s gornjeg svijeta, 
bio prav ii bio kriv, 
do čovuljka (što ja znadem) 
nikad nije došo živ! 

Kvar, kvar, kvar... 

Tri su čvrsta, duga zida 
i dvorca su k tome tri: 
sve to redom moraš proći, 
sve to redom, pobro, ti! 

Ako sretno natrag dođeš, 
dati ću ti kakav dar. 

Zbogom pođi, luda glavo! 

Zbogom pođi! Kvar, kvar, kvar...« 

Uto se spustio po konopu i onaj dlakavi drug 
Dugog Martina, koji je mogao rukama lomiti 
kamenje, te obojica krenuše zajedno. Polako su 
napredovali kroz mrak, koji je svuda naokolo 
vladao. Nikoga više nisu sreli u tom mračnom 
podzemlju. 

Odjednom se učini Dugom Martinu, da u da¬ 
ljini nazrijeva neku svjetlost. Pođoše u tom 




Dugi Martin ugleda neku grdnu crnu ptičurinu ... 

pravcu... a to se svijetli neki bakreni grad. Kad 
su se primakli sasvim blizu, opaziše, da je grad 
opkoljen visokim bakrenim zidom. Dugo su tra¬ 
žili vrata na tom zidu, ali ih nigdje ne nađoše. 
Da su bar imali ljestve, bili bi se popeli; ali ovako 
goloruki nisu znali, šta da započnu. 

Dok je Dugi Martin razmišljao, šta da urade, 
njegov dlakavi drug udari pesnicom o zid! Pod 
njegovom rukom prolomi se zid. Sad je lako mo¬ 
gao da svojim jakim rukama pograbi bakrenu 
ogradu i da od nje trga komad po komad. Kad 
je napravio dovoljno veliku rupu, obojica se pro- 
vukoše unutra. 

^ Oko samog dvorca nije bilo nikoga. Uđoše. 
Svuda je vladao raskoš i sjaj. Sve su stvari bile 
izrađene od svijetlog bakra. No dvorac se činio 
posve pust, jer ne sretoše nigdje nikoga. 

U najvećoj dvorani bakrenog dvorca nađoše 
jednu prekrasnu djevojku, koja im se vrlo začu¬ 
dila. Zatim im je pristupila i rekla im, neka što 
prije nastoje umaći, jer će inače izgubiti glavu. 
No Dugi Martin ni da čuje. Kad se već jednom 
odlučio, da nađe onog pedalj dugog čovuljka, 
ne će uzmaći, ma šta se dogodilo. On joj ispriča 
zgodu s pedalj dugim čovuljkom, koji mu je 
isprebijao dva vjerna druga i pojeo dva dobra 
ručka, a na koncu ukrao njegovih stotinu talira. 

Djevojka ga je pomnjivo saslušala, a zatim i 
ona stala pričati svoj život. Njezin otac bio je 

moćni kralj, koji je vladao prostranim kraljev¬ 
stvom. Imao je dvije kćeri, nju i još jednu. Je¬ 
dnoga dana, kad je ona išla u šumu, dođe do one 
jame na čistini, iz koje je izlazio čas topli čas 
hladni zadah... i nadvije se nad nju. Kad u to 
doleti u oblaku dima onaj pedalj dugi čovuljak 
i ponese je sobom u mrku dubinu. Bila je žalosna 
te je plakala. No odjednom se pred njom stvorio 
ovaj čvrsti bakreni grad, u koji ju je čovuljak 
smjestio. Za čuvara joj je dao grdnog jedno- 
okog diva ... 

Dugi se Martin ražalio nad sudbinom nesretne 
kraljevne, pa je zapita: 

»Reci meni, ljepotice draga, 

Kako bih te oslobodit mogo?« 

Kraljevna mu se milo nasmiješi, pa mu odgovori: 
»Teško ti je promijeniti 
sudbu ružnu! 

Teško ti je oslobodit 
mene tužnu! 

Za čuvara svoga imam 
grdnog diva, 

što se uvijek u tom mraku 
negdje skriva. 

Svakog puta prije neg će 
doći kući, 

baci amo u dvor k meni 
kamen vrući. 

Ko taj kamen natrag baci, 
mili Bogo, 

taj bi samo oslobodit 
mene mogo ...« 

Dok je kraljevna još bila u riječi, eto doleti 
golemi vrući kamen preko bakrenog zida u dvo¬ 
rište pred svijetli bakreni grad. Doletio je iz da¬ 
ljine i muklo zatutnjio, da se sav grad iz temelja 
potresao. 

Dugi Martin pojuri iz dvorca, ogleda taj go¬ 
lemi vrući kamen, pa ga pograbi i iz sve snage 
baci natrag preko bakrenog zida. Prebacio je 
jednookog diva za puna tri metra ... 

Kad je to jednooki div vidio, grdno se prepla¬ 
šio od takve snage i odmaglio u tamu crnog 
podzemlja. 

Kraljevna je bila sva sretna. Zahvalila je Du¬ 
gom Martinu i rekla mu, da bi bio izgubio glavu, 
da nije prebacio diva. 

Dugi Martin ostavi kraljevnu u tom bakrenom 
gradu i obeća joj., da će se i opet k njoj vratiti, 
kad se dočepa pedalj dugog čovuljka. 

Zatim i opet krene naprijed sa svojim drugom. 
Lutali su dugo kroz mrak, no i opet zapaziše u 
daljini ugodnu svjetlost. 

To je bio srebreni grad, opasan jakim srebre¬ 
nim zidom. Dva su druga išla okolo zidina tog 
srebrenog grada i divila se njegovu neobičnom 
bogatstvu. Kad nikako nisu mogli naći ulaz, i 

opet udari o srebreni zid svojom jakom pesni¬ 
com onaj dlakavi čovjek, koji je mogao rukama 
lomiti kamenje. Zid se prelomi — i on odvali ne¬ 
koliko komada srebra, tako, da je na zidu nastala 
velika rupa, kroz koju se drugovi lako provu- 
koše u dvorište. 

Ni u tom dvorištu ne nađoše nikoga. Ne na¬ 
đoše nikoga ni u samom gradu, koji je bio pre¬ 
krasno nakićen brojnim srebrenim predmetima. 

U najvećoj dvorani nađoše drugu djevojku iste 
ljepote, kao što je bila i ona prva. Djevojka im 
se vrlo začudila. A kad su joj pristupili i ispričali, 
kamo to idu, ispripovjedi im i ona svoju nesreću. 

Bila je kći kralja, koji je vladao velikim kra¬ 
ljevstvom. Imala je još jednu sestru. Ta sestra 
pošla je jednoga dana u šumu i više se nikada 
nije povratila. Uzalud su je tražili po čitavu kra¬ 
ljevstvu. Nije joj se našlo ni traga, kao da je u 
zemlju propala... Jednoga dana pošla je i ona 
u šumu, kuda je bila opazila da joj je sestra kre¬ 
nula. Nadala se, da će se valjda ipak namjeriti 
na nju. Ali namjesto sestre sretne nekog sitnog 
čovuljka s dugom bradom, koji ju je pograbio 
i doveo u ove mračne podzemne predjele. Tek je 
vidjela u mraku jedan bakreni grad, kad je ova¬ 
mo dolazila. I dok je tugovala i plakala, pred 
njom se odjednom stvorio ovaj srebreni grad, u 
koji ju je čovuljak postavio. A za čuvara dao 
joj je grdnog jednookog, ali vrlo jakog diva. 

Dugome Martinu bilo je žao nesretne kra¬ 
ljevne, pa je upita: 

»Kaži meni, ljepotice draga, 
kako bih te oslobodit mogo?« 

Kraljevna mu se zahvalno nasmiješi, ali mu 
tužnim glasom odgovori: 

»Za čuvara svoga imam 
grdnog diva, 

što se uvijek u tom mraku 
negdje skriva. 

Svakog puta prije neg će 
doći kući, 

baci amo u dvor k meni 
kamen vrući. 

Ko taj kamen natrag baci, 
mili Bogo, 

taj bi samo oslobodit 
mene mogo...« 

Dok su oni tako razgovarali, eto doleti vrući 
kamen i uz groznu tutnjavu padne u dvorište. 
Sav se grad potrese, a Dugi Martin skokne do 
kamena. Kamen je bio skoro užaren. No Dugi 
Martin svejedno ga pograbi golim rukama i svom 
snagom baci natrag. Sve su mu ruke bile jedna 
opeklina... a tek je za dlaku prebacio grdnog 
diva. Ovaj div nije se stoga preplašio Dugog 
Martina, već preskočio visoku srebrenu ogradu 
i za tili čas se našao upravo pred njim. Dugi 



Pola dana ganjali su se po dvor i U u.,. 

Martin uvidi, da je to odlučan čas, pa je napeo 
sve svoje sile i hrabro navalio na jednookog 
diva. 

Pola dana ganjali su se po dvorištu jedno- 
oki div i Dugi Martin. Nemilo su se pograbili, 
da su im sve kosti pucale, a kraljevna ih je u 
strahu promatrala... Dugi Martin bio je već iz¬ 
nemogao, no sreća mu posluži i on sretnim za¬ 
mahom prebaci jednookog diva preko visoke 
srebrene ograde. Div nagne bježati... Bio je 
veseo, da je ostao na životu, a Dugi Martin vrati 
se umoran do kraljevne. 

Spašena kraljevna sva je sjala od sreće i mo¬ 
lila je Dugog Martina, da je sada izvede iz ovog 
mračnog podzemlja. Dugi joj Martin obeća, ali 
reče, da prije mora pronaći pedalj dugog čo- 
vuljka pa mu se osvetiti za sva zlodjela. Ostavi 
zato kraljevnu u tom srebrenom gradu te pođe 
sa svojim dlakavim drugom naprijed. 

Odmah iza kratkog hoda ugledaše zlatni grad, 
koji se na daleko sjao u tom podzemnom mraku. 

»To je njegov grad!'« pomisli Dugi Martin — 
i nije se prevario. 

Ovaj je grad imao širom otvorena vrata. Na 
njima Dugi Martin ostavi dlakavog druga, da 
straži, a on sam uđe. U gradu je vladao gusti, ne¬ 
obični mrak. Dugi je Martin pipao i desno i li¬ 
jevo, ali nigdje traga pedalj dugom čovuljku. 
Traženje mu je bilo uzaludno ... Kad odjednom 

iz jednog ugla skoči netko na njegova leđa i po¬ 
grabi ga za vrat. Bio je to pedalj dugi čovuljak. 

Dugi se Martin brzo snađe i pograbi ga za 
dugu bradu. Pedalj dugi čovuljak bjesno je urli¬ 
kao, da se čitav zlatni dvorac tresao, ali Dugi 
Martin nije popuštao. Potezao je, što je mogao 
jače. A onda zavitla pedalj dugog čovuljka u 
zrak i stane ga vrtjeti oko svoje glave. Potegne 
zatim svom snagom, — i nasta lomljava, kao da 
se ■čitav svijet ruši... Pogleda, a u njegovoj 
ruci brada pedalj dugog čovuljka. Iščupao mu 
ju je Dugi Martin! 

Ogleda se i gle, pred njim leži hrpa crnog pe¬ 
pela. U to se eto pretvorio pedalj dugi čovuljak, 
kad mu je Dugi Martin iščupao svemoćnu bradu. 
Dugi Martin podigne zatim oči, ali zlatnom dvor¬ 
cu nije više bilo ni traga. Htio je da pođe u po¬ 
tragu za talirima, koje mu je bio ukrao pedalj 
dugi čovuljak, ali nije znao na koju bi stranu. 
Metne stoga iščupanu bradu u džep i pođe k svo¬ 
me dlakavom drugu, koji ga je čekao pred ula¬ 
zom zlatnog grada. 

Drug mu je pripovijedao, kako je odjednom, 
dok je stražio, začuo silnu lomljavu i kako se 
odjednom sav onaj zlatni grad raspao i iščezao. 

»Čudno je sve ovo! Ti nam, Bože, budi na po¬ 
moći!« reče Dugi Martin i prekrsti se, a dlakavi 
drug za njim. 

Stadoše se zatim vraćati, a putem je Dugi Mar¬ 
tin pričao svome drugu, kako je obračunao s pe¬ 
dalj dugim čovuljkom. Kad su došli do onog mje¬ 
sta, gdje se dizao srebreni grad, nađoše samu 
kraljevnu, koja ih je u strahu iščekivala. Ona im 
je pričala, kako se odjednom uz groznu tutnjavu 
i lomljavu njezin srebreni grad raspao i iščezao. 
Dugi je Martin uvidio, da se sve to zbilo, kad je 
on iščupao bradu pedalj dugom čovuljku. 

Uzeše sa sobom lijepu kraljevnu i pođoše da 
traže bakreni grad. Ali ni njega ne nađoše. I on 
je bio iščezao, kad je poginuo pedalj dugi čovu- 
ljak. Na njegovu mjestu nađoše tek onu lijepu 
kraljevnu, koja je sva od straha drhtala i sjedeći 
držala glavu skrivenu među dlanovima. 

Dugi je Martin uhvati za ruku i privede onoj 
drugoj kraljevni, koju su našli u srebrenom gra¬ 
du. Kraljevne se začuđeno pogledaše, a zatim po¬ 
letješe jedna drugoj u zagrljaj. Suze su im se 
ronile niz lica, a usta su im šaputala: 

»Sestrice, sestrice, sestrice!« 

Našle su se dvije sestre, dvije kćeri bogatoga 
kralja nakon mnogo tužnih i nesretnih dana. Za¬ 
hvalnim se riječima obratiše Dugom Martinu, 
no on ih je brzo prekinuo i pozvao, da pođu 
prema izlazu iz tog mračnog podzemlja. 



... / stane ga vrtjeti oko svoje glave... 

AD SU DOŠLI do onoga 
mjesta, kuda se spustiše 
u jamu, nađoše konop, 
koji je gore držao u ruci 
onaj treći njihov drug, što 
je mogao stabla svijati i 
zakrivljena debla ispra¬ 
vljati. Privezaše konopom 
najprije onu kraljevnu, 
koju su bili našli u bakre¬ 
nom gradu, i dadoše drugu znak, neka potegne. 
Drug je potezao i nemalo se začudio, kad je na 
konopu ugledao prekrasnu djevojku. No ona ga 
nagovori, neka i opet spusti konop, jer ostali 
dolje čekaju. 

On spusti konop a drugovi privezaše onu dru¬ 
gu kraljevnu, koju su bili našli u srebrenom 
gradu. Iza nje se po konopu popne na danje svi¬ 
jetlo onaj dlakavi čovjek, koji je mogao rukama 
kamenje lomiti. 

Netom je dlakavi čovjek došao gore, rekpe 
onome drugu, koji je mogao stabla svijati: 

»Hej, počekaj, pobratime dragi, 
i ne spuštaj u jamu konopa! 

Evo tu su dv’je kraljevne mlade, 
a mi, druže, dva mlada junaka. 

Uzmi jednu, ja ću uzet drugu 
pa pođimo kralju u pohode, 
i dat će nam p6 kraljevstva svoga. 










Potegnimo Dugoga Martina, 
potegnimo do u pola jame; 
a kad dođe do u pola jame, 
onda naglo konop pres’ječimo, 

■nek prelomi duge svoje kosti 
i nek slomi svoju ludu glavu... « 

Ta se misao vrlo svidjela onome drugu, koji 
je mogao stabla svijati, pa učiniše, kako rekoše. 
Spustiše i opet konop u bezdanu jamu... 

Dugi Martin dugo je čekao na taj konop. Či¬ 
nilo mu se čudno, što mu ga drugovi tako dugo 
ne spuštaju. Stoga mu se u glavi porodila sumnja: 
valjda se dogovaraju, kako bi se mene riješili 
i oni umakli s one dvije kraljevne... Da ih iskuša, 
privezao je zato na konop jedan veliki kamen i 
dao drugovima znak, da potegnu. 

»Vidjet ćemo, što će da urade,« pomisli Dugi 
Martin i zagledao se za kamenom, koji je polako 
odmicao prema visini. Kad je kamen došao do 
polovice jame, drugovi prerezaše konop, a kamen 
se sruši u dubinu uz silnu buku. 

»Sad možemo mirno ići kralju 
i povesti ove dvije djeve. 

Dugi Martin u jami počiva, 
pa nas ne će moći optužiti!« 

Onaj dlakavi čovjek, koji je rukama mogao 
lomiti kamenje, i onaj drugi, koji je mogao svi¬ 
jati stabla, pođoše zadovoljni prema kraljevu 
dvoru. Zaprijetili su kraljevnama, da će ih za- 

klati, ako ne priznadu kralju, da su ih oni dvojica 
oslobodili. 

* 

Međutim je Dugi Martin žalostan lutao po dnu 
jame razmišljajući, kako da se iz nje izvuče. Ju¬ 
nački se namučio, dok nije izbavio nesretne kra¬ 
ljevne, a sad će svu slavu i sve nagrade uživati 
njegova dva neharna druga. Bilo mu je, da za¬ 
plače ... 

Odjednom začuje iza sebe nekakav graktavi 
glas, koji je dolazio iz tame: 

»Kvar, kvar, kvar... 

Ja te opet vidim živa! 

Došao si po moj dar? 

Reci samo sve, što želiš! 

Reci samo! Kvar, kvar, kvar...« 

To je iz tame govorila ona crna ptičurina, koju 
je Dugi Martin susreo, kad se ono bio spustio po 
konopu u ovo mračno podzemlje. 

Dugi joj Martin ispriča sve, što se dogodilo: 
kako je spasio dvije sestre, dvije kraljevne od 
grdnih divova, kako je iščupao bradu pedalj du¬ 
gom čovjeku i kako su mu se drugovi iznevjerili 
i umakli s oslobođenim kraljevnama. 

Crna ptičurina zaklopota krilima i čovječjim 
glasom protumači Dugom Martinu mnoge stva¬ 
ri... Onaj pedalj dugi čovuljak bio je ukleti ča¬ 
robnjak, koji je uživao, da može ljude unesre¬ 
ćiti. Sva se njegova moć sastojala u njegovoj 

dugoj bradi. Kad je izgubio bradu, izgubio je i 
svu moć, pa je poginuo. Svojom čarobnjačkom 
moći stvorio je i onaj bakreni i onaj srebreni i 
onaj zlatni grad, no kad je njegove moći nestalo 
s njegovom iščupanom bradom, nestalo je i tih 
sjajnih gradova. Oni jednooki divovi bili su nje¬ 
govi sluge, ali ni oni ne mogu dugo preživjeti 
svoga gospodara. Sigurno će poginuti od tuge za 
njim i za lijepim kraljevnama negdje u mraku 
ove uklete jame. 

Crna ptičurina završi svoje pričanje ovako: 
»Njemu i ja služih dugo, 
kroz podzemni ovaj svijet, 
a sad, kad ga više nema, 
moram tužna i ja miijet. 

Zato, brate, brzo kaži, 
kakav da ti dadem dar? 

Reci samo, dok još mogu ... 

Reci samo! Kvar, kvar, kvar...« 

Dugi se Martin zamisli... Šta će mu darovi! 
Pa da i najveće blago svijeta dobije, što će mu, 
kad mora ostati u toj podzemnoj tami i tu umri¬ 
jeti od očaja i tuge, daleko od svijeta i sunca! 
Bilo mu je da zaplače... No odjednom mu se 
lice razvedrilo, a usta progovorila: 

»Draga moja crna ptičurino, 
ne tražim te ni srebra ni zlata, 
rii darova da mi svojih dadeš, 
već te molim, da u ovoj bijedi 



pomogneš mi ugledati svijetlo. 

U tebe su jošte jaka krila 
i još su ti snage dosta jake, 
ponesi me iz podzemlja toga 
na zemljicu, obasjanu suncem.« 

Dugi je Martin zašutio očekujući odgovor 
crne ptičurine. No i ona je zamišljeno šutjela. 
Nikada u svom životu nije letjela gore na svi¬ 
jet... No ipak pristane, da tako bar jednom u 
svom vijeku učini dobro djelo. Znala je, da će to 
teško ići, jer je već iznemogla, i jer ona pripada 
ovom mračnom podzemlju, no pokušat će sve¬ 
jedno da prije svoje smrti izvrši gorljivu želju 
neznanog delije s gornjega svijeta. 

Savjetovala je Dugom Martinu, neka pohvata 
što može više šišmiša, koji su kroz tamu lepršali. 
Njih će joj svako malo vrijeme turati u kljun, 
jer kad leti, silno ogladni pa se mora češće hra¬ 
niti. 

Dugi Martin posluša i nahvata čitavu hrpu šiš¬ 
miša. Zatim zajaše crnoj ptičurini na leđa nasla- 
gavši pred sebe šišmiše. Crna ptičurina zagrakta, 
zalopota krilima i stade da se polako uzdiže. 

Dugi joj je Martin od časa na čas gurnuo u 
kljun po jednog šišmiša. 

Već su bili preletjeli polovicu puta. Svjetlost, 
koja je odozgo prodirala, zasljepljivala je oči 
crnoj ptičurini, no ona se svejedno dizala prema 
izlazu, iako mnogo sporije. Zato je Dugi Martin 



Već su bili preletjeti polovicu puta .. . 

cijelo vrijeme gladio crno perje na njezinu vratu 
i vruće je molio, da ustraje sve do vrha. Gurao 
joj je u kljun sve češće po jednog šišmiša. 

Još je trebalo da crna ptičurina nekoliko puta 
zamahne krilima — i eto ih na slobodi. No crna 
je ptica već bila sasvim klonula, a Dugi Martin 
potrošio i zadnjeg šišmiša. Vidio je, da bi morao 
pomoći crnoj ptičurini, a nije znao, kako da joj 
pomogne. Šutio je i molio Boga, da dohvate 
zadnji rub otvora. 

No uto ptica zadnjim snagama dahne: 

»Kvar, kvar, kvar, 
jedan komad, pobratime, 
jedan komad daj mi bar... 
jedan samo, pobratime, 
jedan samo! Kvar, kvar, kvar.« 

Dugi Martin u očaju pograbi nož iza pojasa, 
njim odreže komad mesa sa svoje desne noge i 
gurne ga u kljun crnoj ptičurini. To je bilo do¬ 
voljno, da se ptičurina domogne ruba jame. 

Dugi je Martin bio spašen. Sjahao je s crne 
ptičurine na mekanu travu šumske čistine, gdje 
se nekoč bio smjestio s drugovima, gdje je nad¬ 
vladao pedalj dugog čovuljka i gdje su mu se 
drugovi iznevjerili i preoteli mu lijepe kraljevne. 

Crna ga ptičurina zapita, kakvo joj je ono 
meso na koncu bio gurnuo u kljun. Dugi Martin 
reče, da je to njegovo meso, koje je od svoje 
noge otkinuo, jer je sve šišmiše već bio potro- 

šio. Crna ptičurina uzdahne i reče, da takvo meso 
nije nikada dosad jela. Da je znala, da je tako 
slatko i tečno, bila bi dolje pojela čitavog Du¬ 
gog Martina i ne bi ga bila iznijela na gornji 
svijet. No sad mu više ne može ništa. Njezine 
moći ne znače ništa na sunčevu svijetu, pa ni zlo 
nije u stanju da učini. A i kad bi smjela, ne bi 
mogla da se makne, jer joj evo nestaje daha i 
života... 

»Kvar, kvar, kvar,« graknula je crna ptiču¬ 
rina i zaklopila trudne oči. Iza jedinog dobro¬ 
činstva, koje je učinila, uginula je. Dugi ju je 
Martin htio pokopati, no činilo mu se najzgod¬ 
nije, da je baci natrag u onu mračnu jamu, u 
kojoj je nastala i živjela... 

Tako je i učinio. Zatim je povezao ranu na 
svojoj desnoj nozi, sa koje je bio otkinuo komad 
mesa za crnu ptičurinu, i požurio prema glavnom 
gradu kraljevstva. 

ARTIN se propitao za 
najkraći put, kojim može 
doći do glavnoga grada. 
Po tome putu pružao je 
svoje duge krakove, što 
je brže mogao. Putujući 
doznao je, da njegova 
dva nevjerna druga još ni¬ 
su s kraljevnama došli do 
kraljevskog glavnog gra¬ 
da. Oni su krenuli drugim zaobilaznim putem i 
zaustavljali se u svakome mjestu. O spasu dviju 
kraljevna brzo se kraljevstvom pronio glas, pa 
im je mnoštvo naroda dolazilo ususret. Svak je 
htio da vidi ta dva junaka, koji su oslobodili 
kraljevne od zla i nevolje. Izlazili su pred njih, 
klicali im i pozdravljali ih. Putove, kuda su imali 
proći, okitiše zastavama i posuše mirisnim cvi¬ 
jećem. Djeca su pred njima skakutala, žene i mu¬ 
škarci mahali bijelim rupcima, a stare bake pro¬ 
virivale iza svakoga prozora. 

Svi bogataši, svi plemići dočekali su ih kao 
najveće osloboditelje i najslavnije junake, jer 
su znali, da će ih i kralj nagraditi darovima, kako 
dosad nije još nikoga nadario. 

To se već dalo po mnogočemu naslutiti. Kralj 
je eto pred njih poslao dvije zlatne kočije, a 
svaku je vuklo po šest hitrih konja srebrom 
potkovanih. U jednu se smjestio onaj dlakavi čo- 

vjek, koji je rukama mogao kamenje lomiti, sa 
kraljevnom, koju su našli u bakrenom gradu; a 
u drugu se smjestio onaj drugi čovjek, koji je 
mogao svinuta debla ispravljati, sa kraljevnom, 
koju su našli u srebrenom gradu. Pred njima su 
stupali trubači i glasnici, koji su naviještali nji¬ 
hov dolazak, s jedne i druge strane počasna kra¬ 
ljeva pratnja, a iza njih i s jedne i s druge strane 
duge ceste nepregledno mnoštvo naroda, koje im 
je klicalo. 

Štogod bi zaželjeli, sve su pred njih iznosili. A 
ženice su već govorile, da će se one dvije kra¬ 
ljevne sigurno udati za dva svoja osloboditelja, 
te da će kralj svakome od njih pokloniti polo¬ 
vicu svoga kraljevstva. 

To je sve čuo i Dugi Martin, pa je srdit još i 
više produljivao duge svoje noge i micao ih sve 
brže i brže. 

U glavni grad kraljevine stigao je u zoru isto¬ 
ga dana, kada su imali stići i njegova dva ne¬ 
vjerna druga s kraljevnama. U gradu je sve bilo 
u velikoj žurbi. Sve se spremalo za svečani do¬ 
ček. Kuće su bile okićene cvijećem i zastavama, 
a kroz glavnu ulicu, kuda su imali proći izbavi¬ 
telji mladih kraljevna, bio je razastrt dugi crveni 
sag od svile. 

No Dugi Martin nije mario za sav taj sjaj, 
nego se kroz mnoštvo protiskao do kraljeva 
dvora. Htio je da uđe, ali ga straža ne propusti. 

Danas je veliki dan, kralj je od velike sreće vrlo 
uzbuđen i priprema se, da što dostojnije dočeka 
izbavitelje svojih kćeri... zato ne može nitko 
danas doći do njega. 

Dugi Martin da očaja! Pošao je okolo dvora, 
ne bi li našao kakav poseban ulaz, no svuda je 
stražila budna straža i nije nikome dozvoljavala 
ulaz u kraljevski dvor. 

Lutao je tako tužan sve do onog časa, kad sa 
zidina gradskih zaječaše zlatne trublje. To je bio 
znak, da se povorka s kraljevnama primiče. 

Iz grada je izišlo i veliko i malo, ... sve, što se 
moglo micati. Pošao je i kralj sa cijelim dvo¬ 
rom u velikom sjaju. Pošao je i Dugi Martin zlo¬ 
voljan i mrk gurajući se dugim laktima između 
. naroda, koji je nestrpljivo čekao. 

Iz daljina se čula vika i poklici. To su se pri¬ 
bližavale zlatne kočije sa hitrim konjima. Mno¬ 
štvo se talasalo kao klasje na vjetru, a kralju su 
se caklile oči od radosti. 

Kad se zlatne kočije približiše prijestolju, na 
kojemu je sjedio stari kralj, izađoše iz njih dvije 
kraljevne i dva čovjeka. Kralj siđe sa svoga pri¬ 
jestolja i primi u naručaj dvije svoje kćeri, koje 
su mu se eto napokon vratile ... Ganutljiv je bio 
taj čas. Čuo si samo uzdahe i jecaje ... 

Kad je stari kralj obrisao suze, obratio se onoj 
dvojici, koji su došli kao spasitelji njegovih 
kćeri, i pružio im svoju desnicu. 


Mnoštvo je zadivljeno gledalo i urnebesno 
zakliknulo u njihovu počast. Kralj im je zahva¬ 
ljivao tronutim glasom, ali se onaj dlakavi čo¬ 
vjek, koji je rukama mogao kamenje lomiti, 
oholo isprsi i prekinuvši kralja poviče: 

»Dični kralju i gospodo dična, 
dođosmo vam iz dalekih strana, 
dovedosmo kraljevne vam mile. 

Mnogo smo se muka namučili, 
dokle smo ih iz zla izbavili. 

I sad evo mi tražimo platu: 

Svakom dajte kraljevnu za ženu, 
svakom dajte dvorac pozlaćeni, 
svakom dajte i srebra i zlata, 
svakom dajte i pola kraljevstva, 
svakom dajte....« 

Još bi dlakavi čovjek bio i dalje nabrajao, ali 
uskrsne pred njim Dugi Martin, kao da je izni¬ 
kao iz zemlje. Protiskao se kroz guste redove 
naroda i kroz jake odjele vojnika i graknuo na 
nevjernog svoga druga gromkim glasom, koji je 
svatko mogao čuti. 

»Svakom dajte po trista batina, 
svakom dajte lisičine teške, 
svakom dajte po vješala tanka, 
jerbo drugo nisu zaslužili!« 

Mnoštvo se ukočilo od čuda i suspregnulo dah 
gledajući u taj neobični prizor, a Dugi Martin 
nastavi: 


»Da! Kraljevne ja sam izbavio 
i ja sam se za njih namučio. 

A njih dva su nevjerni mi druzi, 
koji su me htjeli uništiti 
i kraljevske dare uživati. 

Dični kralju i gospodo dična, 
evo ovdje kraljevne vam dvije 
i neka vam one same kažu, 
tko je od zla njih vam izbavio.« 

Mnoštvo upre oči u kraljevne, a one se priviše 
uz oca i pokazaše rukom na Dugog Martina 
govoreći: 

»Ovaj nas je, mili babo, 
izbavio! 

Ovaj se je mnogo za nas 
namučio.« 

Kralj migne okom, a vojnici sputaše u teške 
okove onoga dlakavog čovjeka, koji je rukama 
mogao kamenje lomiti, i onoga, koji je stabla 
svijao, pa ih povedoše u najgore tamnice, dok im 
sud ne dosudi zasluženu kaznu. 

A Dugi Martin pođe uz staroga kralja i dvije 
lijepe kraljevne u kraljevski dvor. Sad je mno¬ 
štvo njemu klicalo i njega slavilo. 

U dvoru ih je čekala bogata gozba, kakvu 
još nikada ne vidješe u tom kraljevstvu. Dugi je 
Martin sjedio na počasnome mjestu ... 

Kad je gozba svršila, ustane kralj i reče Du¬ 
gom Martinu: 

Poslušaj me, neznani delijo! 

Ti si moje srce umirio, 
ti si moju sreću oživio, 
ti si moje kćerke izbavio. 

Ako hoćeš i kraljevstvo cijelo, 
ja ću ti ga starac darovati, 
jerbo ti si meni darovao 
sve, što imam na ovome svijetu.« 

Dugi se Martin duboko poklonio sijedom kra¬ 
lju, zatim mu je zahvalio na dobroti te rekao: 
»Hvala tebi, okrunjena glavo, 
hvala tebi na bogatoj gozbi 
i na svemu nek ti bude hvala! 

Ja ti ništa- ne bih zatražio 
za nagradu da mi danas dadeš. 

A1 kod kuće imam staru majku 
i još svoga staroga babajka 
i još svoje devetero braće. 

Daj mi zato tri tovara blaga, 
da ponesem jedan staroj majci, 
jedan majci, a drugi babajku, 
i još jedan brojnoj svojoj braći.« 

Kralju nije bilo teško uslišati tu smjernu molbu 
Dugog Martina. Poklonio mu je tri tovara blaga 
za majku, za oca i za braću. Njima je priključio 
još tri tovara blaga za Dugoga Martina i dao mu 
je kraljevsku pratnju, da ga otprati do dalekog 
njegova sela, koje se nalazilo onamo daleko iza 
devet gora. 




Glavu je ljevicom podbočio... 

Šest bijelih konja vuklo je zlatna kola, a u 
njima se vozio Dugi Martin. Glavu je ljevicom 
podbočio na koljeno, a desnicom je držao dugi 
svoj čibuk, iz kojega je uvlačio duhanski dim i 
puštao ga u gustim kolutima da se vije iza nje¬ 
gove glave. 

Rudgod je prolazio, kraljevski su ga doče¬ 
kali i iskazivali mu kraljevske počasti. No on za 
sve to nije mnogo mario. Jedva je čekao da se 
povrati u svoj rodni dom i da bogato nadari 
svoje stare roditelje i svoju braću. 

Na svom putu po svijetu uvidio je Dugi Mar¬ 
tin, da se nigdje ne može živjeti bez znoja i rada 
— od pukog ljenčarenja. Odlučio je zato da ni 
u svom bogatstvu ne gubi u ludo dane. 

Tako je i bilo... Dugi je Martin održao svoju 
riječ. A sijedi kralj sa zahvalnim kraljevnama 
često mu je dolazio u pohode i nosio kraljevske 
darove njemu i njegovima. 

A kad bi se iza radišnog dana cijela obitelj 
okupila večerom oko ognjišta, došli bi k njima 
na razgovor i brojni susjedi. Tom zgodom bi 
Dugi Martin zapalio svoju dugu lulu i odbijajući 
kolute dima pričao mnoge dogodovštine, koje je 
doživio u svijetu. Dobroj se djeci najviše sviđala 
ona zgoda s pedalj dugim čovuljkom i svi su 
htjeli da se dotaknu brade, koju mu je Dugi Mar¬ 
tin u mračnom podzemlju iščupao i koju je uvi¬ 
jek nosio kao uspomenu u svome džepu... 

